वर-पीपलको गणना गरिँदै
स्वर्गद्वारी नगरपालिका –८ बर्जिवाङस्थित दहचौरमा वरपीपलको बगैँचा बनाइएको छ । शान्ति पार्कको रुपमा निर्माण गर्न लागिएको उक्त स्थानमा स्थानीय वरपीपलका विरुवा लगाइएका छन् । वरपीपलको संरक्षण सँगै बगैचा बनाउन स्थानीयले प्रयास थालेका हुन् ।
सुशील श्रेष्ठप्युठान, असोज ७ गते । स्वर्गद्वारी नगरपालिका –८ बर्जिवाङस्थित दहचौरमा वरपीपलको बगैँचा बनाइएको छ । शान्ति पार्कको रुपमा निर्माण गर्न लागिएको उक्त स्थानमा स्थानीय वरपीपलका बिरुवा लगाइएका छन् । वरपीपलको संरक्षणसँगै बगैँचा बनाउन स्थानीयले प्रयास थालेका हुन् ।‘वरपीपलको बगैँचा बनाउने योजना छ’ स्थानीय दलबहादुर केसीले भन्नुभयो, ‘स्थानीयले वरपीपल रोपेर संरक्षण गरिरहेका छन् ।’ शान्ति पार्कको रुपमा समेत उक्त स्थानमा विभिन्न पर्यटनसँग जोडिएका संरचना बनाइएको उहाँले बताउनुभयो । वरपीपललाई पर्यटनसँग जोडेर संरक्षण गर्न लागिएको केसीले बताउनुभयो ।हजुरबुवाले लगाएको वरपीपलका बिरुवा अहिलेसम्म रहेको र ती वरपीपलको संरक्षण गर्दैआएको मल्लरानी गाउँपालिका –३ का गोरबहादुर विकले बताउनुभयो । वरपीपलसँगै जोडेर चौतारी  बनाएको उहाँले बताउनुभयो । वरलाई शिव, पीपललाई विष्णु र स्वामीलाई ब्रह्माको रुपमा पुुज्ने चलन छ ।सडक निर्माणका क्रममा थुप्रै वरपीपलका रुख मासिँदै गएका छन् । हिजोआज वरपीपलका रुख रोप्ने चलन कम हुँदैगएको मल्लरानी गाउँपालिका –३ बर्बोटकी सावित्रा पौडेलले बताउनुभयो । ‘वरपीपलको पूजा, वरपीपलसँग बिहे गरिदिने चलन छ’ उहाँले भन्नुभयो, ‘तर अहिले वरपीपल लगाउने चलन हराउँदै गएको छ ।’जिल्लामा अहिले डिभिजन वन कार्यालय प्युठानले वरपीपलको तथ्याङ्क सङ्कलन गर्न थालेको छ । सहायक डिभिजन वन अधिकृत दिपक केसीले झण्डै दुई हजार वरपीपल र स्वामीका बिरुवा जिल्लामा भएको बताउनुभयो । आर्थिक वर्ष २०७९–८० मा सङ्कलन गरिएको तथ्याङ्कअनुसार ८३० वटा वर, नौ सय वटा पीपल र १३० वटा स्वामीका रुख भेटिएका छन् । वरपीपलका रुख पुरानो र बुढो भइसकेका छन् । कार्यालयले सङ्कलन गरेको तथ्याङ्कमा भेटिएका रुखहरु पनि धेरैजसो बुढो र पुराना छन् ।